Cappelen: – Ingen har truet meg til å tyste på Jensen
Cappelen hevder dessuten at tiltalen mot ham og Eirik Jensen er en «nøktern fremstilling» av de mengdene med hasj han mener å ha importert til Norge gjennom en årrekke. Spesielt på 2000-tallet, da kvaliteten på stoffet ifølge Cappelen bedret seg, var virksomheten stor. – Bøndene som produserte hasj ble flinkere til å produsere bedre, potent hasj. Jeg solgte 300 – 500 kilo i året på 90-tallet og på begynnelsen av 2000-tallet. Jeg solgte betydelig mer enn det som fremgår av tiltalen, sier Cappelen i retten. Les hele referatet: VG fulgte rettsdag 6 direkte Han mener dette nå ikke fremstår som noe spennende liv for ham og sier at det ikke er noe å skryte av, men en trist historie. – Min ambisjon var å selge mest mulig hasj – det var det livet mitt handlet om. Det har jeg fortsatt med helt til jeg ble pågrepet. Dessverre, sier Cappelen.Som tidligere holder Cappelen også fast på at han fikk hjelp til hasjimporten av politimannen Eirik Jensen. – Eirik Jensen fikk 500 kroner per kilo som jeg solgte, sier Cappelen i lagmannsretten. Det har han også sagt i politiavhør og i tingretten. Cappelen forteller i lagmannsretten at han møtte Jensen for første gang i 1993 etter at han ble pågrepet på Oslo Plaza. – Det virket for meg som om Eirik ville hjelpe meg. Han fulgte meg opp da jeg ble løslatt, men var samtidig interessert i hvem jeg hadde rundt meg – om jeg kunne gi noen informasjon. Vi begynte å samarbeide politimessig, sier Cappelen. Han forklarer at han skjønte at Jensen forsto at Cappelen satt på en del penger, og at Jensen sa at han selv hadde dårlig råd. – Jeg så mitt snitt av å snakke med han om dette. Det var sånn det løste seg etter hvert, sier Cappelen. Cappelen oppsummerer forholdet mellom de to slik: – Jeg gjorde kriminalitet, Eirik løste straffesaker. Han så jeg hadde dyr klokke og fin bil, men spurte ikke. Hasjsmugleren beskriver Jensens bidrag til virksomheten slik: – Han har passet på meg, sånn at det ikke blir planlagt noen aksjoner eller spaning mot meg eller noen av de andre viktigste i virksomheten, sier Cappelen. – Men den viktigste oppgaven til Eirik har vært å passe på at det ikke blir beslaglagt transporter som kommer fra utlandet. At han har kunnet melde fra til meg når det har vært beslag.Cappelen kom også inn på et bilde som ble tatt av et møte mellom ham og Jensen på Ekebergsletta i september 2013. Han forklarer at han i ettertid ble oppringt av en bekjent som lurte på hvorfor han var observert sammen med Eirik Jensen. – Jeg blånektet. Slik jeg pleier å gjøre når jeg blir konfrontert med noe: Jeg nekter. Cappelen sier at han ikke fortalte Jensen om konfrontasjonen, og at det ikke stemmer at han ble truet etter denne hendelsen, slik Jensen har forklart. – De som var til stede på møtet står i bevisoppgaven og skal sikkert forklare seg her. Det har ingenting med noe gjenggreier å gjøre, sier Cappelen og legger til: – Ingen har truet med til å ringe på døren til politiet i Asker og Bærum og si: «Hei, hei, jeg skal tyste på Eirik Jensen». Cappelen mener også at Jensen tar feil når han sier at Cappelen mottok vedvarende trusler fra 2011 til 2017. – Dette dreier seg ikke om meg. Det var en venn av meg, ikke jeg, som hadde disse problemene. Han skal vitne her, så det kommer til å bli dokumentert. les også (VG+)
Gjermund Cappelen står fast på at Eirik Jensen fikk 500 kroner per kilo hasj han hjalp til med å importere.